Geen parool vir Bob HewittBob Hewitt. (Foto: Werner Beukes/SAPA) ŉ Hersieningsraad vir korrektiewe toesig en parool het die voormalige tenniswêreldkampioen en veroordeelde seksoortreder Bob Hewitt (78) se aansoek om parool hersien en ter syde gestel. Hewitt sal dus nié op parool vrygelaat word soos die paroolraad vroeër vanjaar oorweeg het nie. Singabakho Nxumalo van die departement van korrektiewe dienste het die besluit Vrydag in ŉ verklaring bekend gemaak. Hewitt is in Mei 2015 skuldig bevind aan verkragting en onsedelike aanranding waarna regter Bert Bam Hewitt tot ses jaar tronkstraf gevonnis het. Bam het destyds gesê as Hewitt in sy 50’s skuldig bevind is, sou hy tot minstens 20 jaar tronkstraf gevonnis word en dat Hewitt net homself vir sy ellende te blameer het. Hewitt is in Maart 2015 skuldig bevind aan die verkragting van Theresa “Twiggy” Tolken en Olivia Jasriel (voorheen bekend as Suellen Sheehan) in die 1980’s en die seksuele aanranding van nóg ’n vrou, wie se naam nie bekend gemaak mag word nie, in die 1990’s. Die misdade is gepleeg terwyl hy vir hulle tennislesse gegee het. Hewitt het onskuldig op die aanklagte gepleit. Bob Hewitt (Argieffoto) Foto: tennisworldusa.org Hy dien sedert September 2016 tronkstraf uit in die St. Albans- korrektiewe sentrum in Port Elizabeth nadat die Konstitusionele Hof vroeër sy aansoek om verlof tot appèl afgekeur het. Die paroolraad het vroeër vanjaar vergader om te besluit of Hewitt op parool vrygelaat sou word. Jasriel se regsverteenwoordiger het toe gesê daar gaan gevra word dat die besluit hersien word aangesien Hewitt se slagoffers “nie in die saak geken is nie.” Luidens die verklaring sal die aangeleentheid aan die hersieningsraad voorgelê moet word sodra al die aanbevelings volgens die beoordelingsraad oorweeg is. Hewitt is ŉ voormalige professionele tennisspeler van Australië. Hy het ŉ Suid-Afrikaanse burger geword toe hy in 1967 met ŉ Suid-Afrikaner getroud is.